તેમના પછી કર્નલ લાંગ સાહેબ પોલિટીકલ એજન્ટ થયા. તેમણે રાજકોટમાં એક મુખ્ય શાળા સ્થાપવાનો આગ્રહ રાખ્યો અને તે માટે આતુરતાપૂર્વક દરખાસ્ત મૂકી અને નાણાની જેમ જેમ સગવડ થાય તે પ્રમાણે જુદા જુદા દેશી રાજ્યોના મુખ્ય શહેરોમાં નિશાળો ઉઘાડવાની ભલામણ કરી. આ દરખાસ્તના પરિણામે રાજકોટમાં એક સેન્ટ્રલ અંગ્રેજી-ગુજરાતી સ્કૂલ શરૂ થઈ અને કંપની સરકારના બોર્ડ ઑફ એજ્યુકેશને મિ. ભોગીલાલ પ્રાણવલ્લભદાસ નામના એક અનુભવી ગૃહસ્થને ઈ.સ. ૧૮૫૩ના ઑગસ્ટ મહિનામાં આ સેન્ટ્રલ સ્કૂલના પ્રથમ હેડ માસ્ટર તરીકે મોકલાવ્યા.